Balder
Balder, dansk børneteater i Lemvig. Balder er grundlagt 1978 i Fjaltring af præst og højskolelærer Brita Haugen. Teatret, der har børn fra 7 til 15 år som målgruppe, bygger på ideer inspireret af Odin Teatret og dettes grundlægger Eugenio Barba samt praksis fra grønlænderteatret Tuukkaq, som Brita Haugen også har været tilknyttet.
I Balder lægges vægt på det kropsnære og spontane i dans, bevægelse, sang og ord, hvor barnets egne erfaringer tilgodeses, i modsætning til udenadslære efter rollehæfte.
Teatret, der er opkaldt efter den nordiske gud Balder, har turneret i Danmark, de øvrige nordiske lande og Italien og har vundet flere internationale priser. Teatret flyttede i 2013 til Lemvig og har til huse i Lemvig Musikskole.